DA Den Europæiske Unions Tidende CE 88/661

(2004/C 88 E/0680)

SKRIFTLIG FORESPØRGSEL E-4014/03

af Erik Meijer (GUE/NGL) til Kommissionen

(9. januar 2004)

Om: Gennemførelse af PHARE-projekt BG 0102.06 i Bulgarien: Forsinkelse i gennemførelsen og uklarhed med hensyn til anvendelsen af de ikke anvendte midler

1. Hvorfor har den nationale styringskomité (Projects Steering Committee), som blandt sine medlemmer bl.a. skal tælle et medlem af EU-delegationen i Sofia, ikke indledt sit virke på den dertil aftalte dato i december 2001 eller januar 2002? Hvorfor har det første møde i denne styringskomité først fundet sted i september 2003 og er fristen for at fremlægge forslag udsat fra den oprindelige dato i juni 2002 til den 6. november 2003?

2. Hvorfor har den ansvarlige tjenestemand i EU-delegationen i marts 2003 ikke reageret på en indbydelse fra det pågældende udvalg i det bulgarske parlament med henblik på at forklare denne forsinkelse?

3. Er det rigtigt, at der inden for rammerne af de nu godkendte bevillinger kun kan anvendes 33 % af de midler, der er til rådighed til dette projekt i perioden 2001-2003, fordi antallet af godkendte anmodninger kun udgør en tredjedel af det antal, der var afsat penge til?

4. Bliver det ikke anvendte beløb tilbageført til EU-budgettet? Eller vil det være til rådighed for EU-delegationen i Sofia til fri anvendelse efter eget skøn?

5. Er der mulighed for i afvigelse fra Kommissionens svar på punkt 4 efter kontraktperiodens slutning den 30. november 2003 fortsat og frem til slutningen af tilbagebetalingsfristen den 30. november 2004 at anvende de ikke-anvendte midler til de oprindelige mål med overholdelse af de tidligere men nu tilsidesatte tilsagn om bulgarsk medbestemmelse?

6. Hvilke forbedringer anser Kommissionen for mulige og ønskelige med hensyn til situationen, som den beskrives i ovenstående spørgsmål?

Samlet svar afgivet på Kommissionens vegne af Günter Verheugen på skriftlige forespørgsler E-3972/03, E-3973/02, E-4011/03, E-4012/03, E-4013/03 og E-4014/03

(25. februar 2004)

Det ærede medlem har fremført seks spørgsmål angående 30 emner i forbindelse med Phare-udbuds-procedurerne for to projekter i Bulgarien.

Kommissionen vil gerne minde om, at det er de bulgarske myndigheder, der forvalter Phare-programmet i Bulgarien i henhold til det decentrale gennemførelsessystem (DIS) og i overensstemmelse med reglerne for decentral forvaltning af førtiltrædelsesstøtte.

Procedurereglerne for alle Phare-projekter er angivet i den praktiske vejledning i Phare-, ISPA- og Sapard-kontraktprocedurer. I de to tilfælde, det ærede medlem nævner, er disse procedurer som sædvanlig blevet fulgt nøje af de ansvarlige bulgarske myndigheder. De projekter, der blev udvalgt i slutningen af denne proces, blev forelagt Kommissionens delegation i Sofia til godkendelse. Delegationen gav så sin tilslutning til anbefalingerne fra de kontraherende myndigheder.

De projekter, det ærede medlem henviser til, er et projekt om social integration (BG 0102.06 til et samlet beløb på 4 863 000EUR inklusive national samfinansiering) og et særskilt projekt om udvikling af civilsamfundet (BG 0104.03 til et samlet beløb på 2 500 000 EUR). Ministeriet for regionaludvikling er den ansvarlige kontraherende myndighed for projektet om social integration og finansministeriet for projektet om udvikling af civilsamfundet. De iværksatte offentlige indkaldelser af forslag, udvalgte projekter og fulgte gennemførelsen af projekterne.

Til begge forslagsindkaldelser blev der modtaget et stort antal bud. Men kun projekter, som opfyldte de krævede kvalitetsnormer i overensstemmelse med den praktiske vejledning til Phare-, ISPA- og Sapard-kontraktprocedurer blev udvalgt til støtte uanset deres geografiske beliggenhed. Det betyder, at der er en vis mangel på ligevægt i det antal lån, de forskellige regioner har modtaget. Kommissionen har ikke modtaget nogen klager over misbrug og kan derfor ikke kommentere den bestemte sag, der nævnes.

Mere specifikt og med hensyn til Phare-projektet om social integration (BG 0102.06 Phare) bekræfter Kommissionen, at der var bevillinger på i alt 966 000 EUR (inklusive bulgarsk national samfinansiering) (1) til rådighed i støtte til op til 12 eksisterende kultur- og informationscentre for romaer og til undervisning i læsning, skrivning og regning for 4 500 romaer. Men kun et forholdsvis beskedent antal forslag blev udvalgt.

Når Kommissionen har godkendt lånene, har den bulgarske kontraherende myndighed ansvaret for at give meddelelse om og/eller gå i gang med at få kontrakterne underskrevet. Kommissionen er klar over, at fristen er kort, og har flere gange drøftet behovet for at fremskynde procedurerne med de bulgarske myndigheder.

Resultaterne af udvælgelsesproceduren blev offentliggjort på de relevante institutioners netsteder, nemlig ministeriet for regionaludvikling (2) som kontraherende myndighed og arbejds- og socialministeriet som projektgennemførelsesenhed.

Som angivet i projektbeskrivelsen til projektet om social integration (BG 0102.06) har den kontraherende myndighed nedsat et projektstyringsudvalg, som skal tage sig af den overordnede koordinering af projektet. Det er den kontraherende myndighed, der alene har ansvaret for at indkalde udvalget. Styringsudvalgets sammensætning er fastlagt i projektbladet, som offentliggøres på alle relevante netsteder (3). Det omfatter relevante ministerier og agenturer såvel som den bulgarske industrisammenslutning, det bulgarske handelskammer, sammenslutningen af fagforeninger i Bulgarien, »Podkrepa«-fagforeningen, unionen af personer med fysiske handikap i Bulgarien, det nationale råd for etniske og demografiske anliggender og Kommissionens delegation i Sofia.

Navnene på medlemmerne af evalueringsudvalget offentliggøres ikke, heller ikke evalueringseksperternes. Kommissionen er ikke i stand til at bekræfte, om et bestemt medlem af evalueringsudvalget samtidig var involveret i nogle af de enkelte projekter, der blev finansieret under BG 0102.06.

Som det er almindelig praksis i forbindelse med Phare-projekter om støtte til roma-minoriteten, sikres det, at projekterne gennemføres i nært samarbejde med repræsentanter for romaerne. Kommissionen holder fast ved sin holdning i svaret på det ærede medlems skriftlige forespørgsel E-1647/03 (4), nemlig at det er afgørende for disse projekters succes, at romaerne og deres repræsentative organisationer reelt bliver inddraget i arbejdet med at fastsætte behov og forberede projekter og deres gennemførelse.

Kommissionen har hverken modtaget henvendelser fra det nationale råd for etniske og demografiske anliggender eller kulturministeriet angående beslutninger, som er nævnt i skriftlig forespørgsel E-4011/03.

Kontraheringsperioden for projektet om social integration er udløbet. Det er derfor ikke muligt at anvende de resterende forpligtelsesbevillinger. Det vil være nødvendigt at sende betalingsbevillinger, som ikke er blevet udbetalt, tilbage til EF's budget. Men Kommissionen vil fortsat yde støtte til social integration i Bulgarien i forbindelse med førtiltrædelsesstøtte, og organisationer, som ikke har været heldige denne gang, vil naturligvis kunne indsende ansøgninger med fremtidige projekter af samme slags. Hvert projekt vil blive bedømt efter egen fortjeneste.

Kommissionen beklager, at den ikke er i stand til at efterprøve eller undersøge de generelle påstande, som det ærede medlem fremfører, da disse vedrører udbudsprocedurer, som de bulgarske myndigheder gennemfører. Kommissionen er imidlertid fast besluttet på at sikre, at alle midler bliver tildelt på en gennemsigtig og korrekt måde, og at alle dokumenterede oplysninger om svigagtige forhold eller korruption vil blive undersøgt, uanset hvor disse ting end finder sted.

Projektet om udvikling af civilsamfundet (BG 0104.03), som det ærede medlem også stiller spørgsmål om, har ikke nogen forbindelse til projektet om social integration. Det er et program, som handler om udvikling af ikke-statslige organisationer (ngo'er), og det forvaltes af finansministeriet og udenrigsministeriet (hverken det nationale råd for etniske og demografiske anliggender eller kulturministeriet er involveret i projektet). Kommissionen har ikke modtaget beviser for, at medlemmer af delegations-personalet skulle have begået noget forkert. Kommissionen kan forsikre det ærede medlem om, at dens delegation og det parlamentariske udvalg om civilsamfundet i den bulgarske nationalforsamling har et meget tæt og produktivt samarbejde.

(1) Se også http://europa.eu.int/comm/enlargement/fiche_projet/document/bg0102-06-social_inclusion.pdf.

(2) http://www.mrrb.government.bg/pdocs/doc_618.htm.

(3) For eksempel http://europa.eu.int/comm/enlargement/fiche_projet/index.cfm?page=399702&c=BULGARIA&a=2001.

(4) EUT C 78 E af 27.3.2004, s. 378.